Harrismith-betogings: Man brand dood in trokDie polisie was eerste op die toneel en het die brandende Scania-vragmotor met ‘n sleepwa in die veld aangetref (Foto: Yusuf Abramjee, Twitter) Die polisie in die Vrystaat ondersoek ŉ saak van strafbare manslag nadat ŉ vragmotorbestuurder Woensdag dood is toe sy voertuig buite Harrismith aan die brand geslaan het. Dit volg nadat ’n groep betogers sy vragmotor met klippe bestook het. Die bestuurder het daarna beheer oor die voertuig verloor en van die pad afgery. Gewelddadige betogings woed sedert Maandag in die omgewing van Harrismith. Maroela Media het vroeër berig talle paaie in en om die dorp is met brandende buitebande versper en betogers het verskeie voertuie en selfs polisiebeamptes met klippe bestook. Betogers is glo ongelukkig met dienslewering in dié gebied. Kol. Thandi Mbambo, woordvoerder van die polisie, sê volgens ’n ooggetuie het die betrokke vragmotor omstreeks 18:45 by die Makgolokweng-afrit, buite Harrismith verby ’n groep mense gery. Een van hulle, vermoedelik ’n betoger, het die vragmotor met ’n klip gegooi. Dit het moontlik daartoe gelei dat die bestuurder beheer oor die vragmotor verloor het. “Die vragmotor het die veld ingery, ’n hoë wal getref en toe aan die brand geslaan,” bevestig Mbambo. Mbambo sê die polisie was eerste op die toneel en het die brandende Scania-vragmotor met ‘n sleepwa in die veld aangetref. “Die polisie kon in daardie stadium nie die bestuurder sien nie. Nadat die brand in bedwang gebring is, het hulle sy uitgebrande liggaam op die passasiersitplek van die vragmotor gewaar.” Die polisie het die eienaar van die vragmotormaatskappy waaraan dié betrokke vragmotor behoort het, opgespoor. Die vragmotorbestuurder is as ’n 35-jarige inwoner van Clanwilliam in die Wes-Kaap geïdentifiseer. Sy naam kan nie in hierdie stadium bekend gemaak word nie. Die polisie het ’n saak van strafbare manslag aanhangig gemaak.